KTC ตั้งเป้าชิงส่วนแบ่งการตลาดเป็น 15%มั่นใจคุณภาพสินทรัพย์แข็งแกร่ง กูรูแนะซื้อ
บล.ซีไอเอ็มบี (ประเทศไทย) แนะ ซื้อ KTC มีราคาเป้าหมาย 122 บาท โดยบริษัทตั้งเป้าเพิ่มส่วนแบ่งตลาดในธุรกิจบัตรเครดิตเป็น 15% ด้านผู้บริหารของ KTC ให้แนวทางว่าคุณภาพสินทรัพย์ของบริษัทจะยังคงแข็งแกร่ง
25 พ.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (25 พ.ย.) แนะนำ ซื้อ บริษัท บัตรกรุงไทย จำกัด (มหาชน) หรือ KTC มีราคาเป้าหมาย 122 บาท โดยบริษัทตั้งเป้าเพิ่มส่วนแบ่งตลาดในธุรกิจบัตรเครดิตเป็น 15% ทั้งด้านยอดใช้จ่ายผ่านบัตรและยอดสินเชื่อภายในสองปีข้างหน้าจากปัจจุบันอยู่ที่ระดับ 10.5% และ 12.5% ตามลำดับ
โดย KTC หวังว่าจะสามารถชิงส่วนแบ่งตลาดจากคู่แข่งด้วยการทำการตลาดและแคมเปญโปรโมชั่นเชิงรุกในปี 59นอกจากหาลูกค้าใหม่แล้ว KTC หวังจะเพิ่มยอดใช้จ่ายของลูกค้าเดิมด้วยการกระตุ้นให้ผู้ถือบัตรใช้จ่ายผ่านบัตรมากขึ้น โดยบริษัทเชื่อมั่นว่ายอดใช้จ่ายผ่านบัตรจะเติบโตในอัตรา 15% ในปี 59 เทียบกับ 11.9%ในช่วง 9 เดือนแรกของปีนี้
ด้านผู้บริหารของ KTC ให้แนวทางว่าคุณภาพสินทรัพย์ของบริษัทจะยังคงแข็งแกร่ง และกลุ่มลูกค้าที่มีรายได้สูงจะไม่ทำให้ NPL เพิ่มขึ้น ทั้งนี้ KTC ยังคงเข้มงวดกับเกณฑ์การปล่อยสินเชื่อและกระบวนการติดตามหนี้ท่ามกลางปัจจัยลบที่กระทบต่อความสามารถในการชำระคืนหนี้ของผู้บริโภค นอกจากนี้ KTC มีอัตราส่วนการตั้งสำรองต่อหนี้ NPL สูงถึง 395% ซึ่งเพียงพอป้องกันผลกระทบจากคุณภาพสินทรัพย์ที่ลดลง